Familia Caradja este de origine bizantina, probabil din capitala Constantinopol. Primul membru al familiei este atestat istoric în opera "Alexiada" a Anei Comnena. În 1091 Argyros Karadja (sau "Karatzas") este trimis în Dalmația de către Alexios I și numit duce de Durrës și duce de Philippopolis în 1094. În anul 1453, legat de evenimentele care au precedat și au urmat cuceririi Constantinopolului, Eustache Karadja este menționat ca intermediar între patriarhul Gennadius II Scholarius și sultanul Mehmed al II-lea Fatih. În 1591 Constantin Caradja a fost numit mare postelnic în Moldova, fiind primul membru al familiei atestat istoric in principate. Începând cu această generație, arborele genealogic al familiei se poate reconstrui în totalitate. Nepotul lui Constantin, postelnicul Jean Karadja a fost prezent în Muntenia, unde a ctitorit mânăstirea Slobozia. Iar în Moldova a înalțat biserica Sfântul Sava din Iași în 1625.